Op 24 Oktober 1901 het die groep teen sononder by Downs aangekom. Hulle het geweet in die omgewing was heelparty Engelse soldate en het besluit om nie by die opstal te oornag nie. Hulle het 'n geskikte plek sowat 1 km wes van die huis tussen digte bosse gevind en daar afgesaal. Hulle het die perde naby die slaapplek gespan, maar was onbewus daarvan dat 'n Griekwa-spioen hul bewegings fyn dopgehou het.
Terwyl die Boere se aandag nog in die opstal se rigting toegespits was, het die spioen die Engelse berede mag met 'n ompad gelei en die Boere is verwoed uit 'n suidelike rigting aangeval. Visser het dadelik sy manne beveel om weg te jaag, aangesien die oormag te groot was. Die geweervuur het Visser se perd verbouereer en hy kon nie opklim nie. Hy het vergeefs geprobeer om die perd te kalmeer.
Kosie se eie perd het egter losgeruk en weggehardloop. Visser het toe aan hom gesê om agter 'n digte bos in te spring, sodat hy hom agter op sy perd kon laai en wegjaag. Terselfdertyd het 'n Engelse koeël Kosie noodlottig in die kop getref, terwyl Visser noodgedwonge na veiligheid moes jaag. Kosie se lyk is dieselfde dag in komberse toegedraai en daar begrawe.
Die verskil tussen Kosie Briedenhann en Dirkie Uys is dat Dirkie sy vader te hulp gesnel het, terwyl Kosie 'n kameraad probeer red het. In 1969 is sy oorskot op Magersfontein herbegrawe deur die Raad vir Suid-Afrikaanse Oorlogsgrafte. Die grafsteen en 'n monument (op die slagveld) is op Downs te sien.